আমরা দেখেছি, প্লাতোনের মতবাদে প্রেম শারীরিক থেকে আত্মিক অবস্থায় উন্নীত। প্লাতোনের এই ধারণাই আরব বিশ্বে সংক্রামিত হলো, এবং তারাও ভাবতে শুরু করল যে সর্বোচ্চ প্রেম বিশুদ্ধতম, এবং স্বর্গীয়। আমরা জানি, আরবদের ওপর গ্রিক দর্শনের প্রভাব, ফিলোসোফি শব্দটি এসেছে আরবি ফালাসিফোস থেকে যার ভিত্তি ছিল গ্রিক ফিলোসোফিয়া। সুতরাং নব্য-প্লাতোনবাদের বিষয়ে আরবদের আগ্রহ স্বাভাবিক। প্রেম যে আত্মিক এই ধারণা আরবে নতুন দর্শনের সূত্রপাত করল যাকে বলা হয় সুফি মতবাদ। এই মতবাদে প্রেমকে স্রষ্টার দিকে পরিচালিত করা হলো এবং বলা হলো আচার-অনুষ্ঠান নয়, প্রেমই স্রষ্টাকে পাওয়ার একমাত্র পথ। আরও বলা হলো, আত্মা ও পরমাত্মার সম্পর্কটি হলো এমন যা একে অপরকে পরস্পর টেনে কাছে নিয়ে যায়। আচার-পদ্ধতিকে বাদ দিয়ে তারা জোর দিল আত্মা-পরমাত্মার মিলনের ওপর। গোড়া মুসলিমদের কাছে তারা ঈশ্বরদ্রোহী বলে চিহ্নিত হলো। অনেক সুফি কবি-সাধক-দার্শনিকদের হত্যা করা হলো। বাগদাদের বিচারক ও কবি মোহাম্মেদ ইবনে দাউদ ছিলেন গোড়াদের দলভুক্ত, তিনি একটি বই লিখেছিলেন কিতাব-আল-জাহরা (পুষ্পপুস্তক) নামে যা ছিল সিম্পোজিয়াম ও ফায়েদ্রুস-এর দ্বারা প্রভাবিত; সেখানে তিনি লেখেন, সুন্দর দেহের অবলোকন মাত্রই জন্ম হয় প্রেমের, তারপর এই প্রেম, এই দৈহিক প্রেম আত্মিক প্রেমে উন্নীত হয়, পুরুষ প্রেমিকের সৌন্দর্য হলো পরমার্থিক অনুধ্যানের মার্গ। কিন্তু ইবনে দাউদ ছিলেন মৌলপন্থার প্রতি অনুগত, তাই তিনি আত্মা-পরমাত্মার মিলনের ব্যাপারটিকে অস্বীকার করেন, কারণ ধর্মমতে স্রষ্টা ও সৃষ্টির দূরত্ব অনতিক্রমণীয়। এক শতাব্দী পর উমাইয়া আমলে কর্দোভার কবি ও দার্শনিক ইবনে হাজাম, যিনি ছিলেন আল আন্দালুসের অন্যতম আকর্ষণীয় ব্যক্তিত্ব, লেখেন দ্য নেকলেস অব দ্য ডাভ নামে ছোটো একটি নিবন্ধ যা অনূদিত হয়েছে প্রধান প্রধান ভাষায়। প্লাতোনের মতোই ইবনে হাজাম মনে করতেন, শারীরিক সৌন্দর্যদর্শনেই জন্ম হয় প্রেমের। কিছুটা কম সুসম্বন্ধভাবে হলেও তিনিও বলেছেন প্রেমের সিঁড়ির কথা যা শারীরিক থেকে আত্মিক পর্যায়ে উপনীত হয়। ইবনে হাজাম ইবনে দাউদ থেকে একটি স্তবক উদ্ধৃত করেন যা প্লাতোনের সিম্পোজিয়াম-এর মতোই প্রতিধ্বনিত হয়: ‘‘(প্রেমের প্রকৃতি সম্পর্কে) আমার ধারণা এই, তা প্রারম্ভিক পর্যায়ে যেভাবে এক উৎকর্ষিত সারাৎসার ছিল তা অপেক্ষা ভেঙে যেতে উন্মুখ আত্মার অংশবিশেষ, যা তার নিজের মধ্যে মিলনে নিহিত থাকে, তা এরূপ নয় যেভাবে ইবনে দাউদ ( স্রষ্টা তাঁর ওপর শান্তি বর্ষিত করুন!) একজন দার্শনিকের ওপর নির্ভর করে বলেন যে আত্মা ‘দুই ভাগে বিভক্ত নিরেট গোলাকার পদার্থ’ যা তাদের আগের উচ্চতম সম্পর্কের মতো সম্পর্কিত হতে চায়…।’’ বোঝাই যায় দার্শনিকটি হলেন প্লাতোন আর বিভক্ত গোলক হলো সিম্পোজিয়াম-এর উভলৈঙ্গিক সত্তা যা চতুর্থ বক্তা আরিস্তোফেনিসের মুখ দিয়ে বলানো হয়েছে। ধারণাটি হলো, আত্মা পৃথিবীতে আসার আগে তাদের পূর্ব সম্পর্কের কারণে এ জগতে একে অপরকে খোঁজে আর দেহধারী হয় যা প্লাতোনের ধারণায় চিহ্নিত, যা হলো স্মরণের মতবাদ। হাজামের দ্য নেকলেস অব দ্য ডাভ-এ ফায়েদ্রুস-এর প্রতিধ্বনিও রয়েছে: ‘‘আমি দেখি এক মানবীয় রূপ, কিন্তু যখন আমি আরও সবিস্তারে ধ্যান করি, আমার মনে হয় তাতে আমি এক শরীর দেখি যা গোলাকার স্বর্গীয় জগৎ থেকে আবির্ভূত।’’ সৌন্দর্যের অনুধ্যান হলো এক উন্মীলন। ইবনে হাজামের প্রতিধ্বনির নজির মেলে দান্তেও। দ্য নেকলেস অব দ্য ডাভ-এর প্রথম অধ্যায় ‘‘প্রেমের মর্ম’’-এ আমরা পাই এই কথা: প্রেম অন্তর্জাতভাবে এক আকস্মিকতা, অতএব অন্য কোনো আকস্মিকতার ভিত্তি হতে পারে না তা। দান্তের নবীন জীবন-এর পঁচিশতম অধ্যায়ে আমরা পাই একই ধরনের কথা: প্রেম অন্তর্জাত বস্তু হিসেবে অস্তিত্বশীল নয়, তা বস্তুর এক আকস্মিকতা। দুটো ক্ষেত্রেই বলা হয়েছে যে, প্রেম না দেবদূতীয় ( এক বৌদ্ধিক অশরীরী বস্তু) না মানবীয় সত্তা (এক বৌদ্ধিক শারীরিক বস্তু), বরং মানুষের ভেতরে ঘটে যাওয়া এক বিশেষানুভূতি বা আকস্মিকতা যা তাকে ভিন্নতর একটি অবস্থায় নিয়ে যায়, অনিশ্চিত হলেও যা কাক্সিক্ষত।